- జర్మనీని వెనక్కి నెట్టి 4వ స్థానానికి చేరొచ్చు
- ఈ ఏడాదే బ్రిటన్‌ను అధిగమించి ఐదో స్థానానికి రావొచ్చు
- పలు సవాళ్లకు పరిష్కారాల దిశగా సర్కారు కృషి చేయాలి
- అంతర్జాతీయ ద్రవ్య నిధి విశ్లేషణాత్మక నివేదిక వెల్లడి
న్యూయార్క్‌: భారత్‌ ప్రగతి పథంలో వేగంగా దూసుకుపోతోందని 'అంతర్జాతీయ ద్రవ్య నిధి' (ఐఎంఎఫ్‌) అభిప్రాయపడింది. 2022 నాటికి ఇండియా, జర్మనీని వెనక్కినెట్టి ప్రపంచంలోనే నాలుగో అతిపెద్ద ఆర్థిక వ్యవస్థగా అవతరించనుందని ఐఎంఎఫ్‌ విశ్లేషించింది. ప్రపంచంలో అతిపెద్ద ఆర్థిక వ్యవస్థల జాబితాలో ఈ ఏడాది భారత్‌ బ్రిటన్‌ను వెనక్కి నెట్టి అయిదో స్థానాన్ని కైవసం చేసుకొనే ఆస్కారం ఉందని ఐఎంఎఫ్‌ విశ్లేషణాత్మక నివేదికను ఉఠంకిస్తూ 'మింట్‌' ఒక కథనాన్ని ప్రచురించింది. అయితే ఈ ఉన్నతమైన శిఖరాలను అందుకోవడానికి భారత్‌ పలు సమస్యలకు పరిష్కారాలను కనుగొనాల్సి ఉంటుందని పేర్కొంది. జీఎస్‌టీ అమలు, గుట్టలా పెరిగిపోయిన నిరర్ధక ఆస్తులను తగ్గించుకోవడం, ఉత్పాదకతను పెంచుకోవడం, ఉపాధి అవకాశాలను పెంపొందించుకోవడం, కార్పొరేట్‌ పెట్టుబడులను పెంచడంతో పాటు మౌలిక వసతుల్లోని కొరతలను అధిగమించడం వంటి సమస్యలను ఎదుర్కోవాల్సి ఉంటుందని ఐఎంఎఫ్‌ అభిప్రాయపడింది. పెద్దనోట్ల రద్దుతో కుదుపునకు గురైన భారత ఆర్థిక వ్యవస్థ ఇప్పుడిప్పుడే క్రమంగా కోలుకుంటున్నట్టుగా ఐఎంఎఫ్‌ తెలిపింది. జీఎస్‌టీ పన్ను విధానం దేశానికి తప్పక మేలు చేస్తుందనడంలో సందేహం లేదని నివేదిక పేర్కొంది. అయితే బ్యాంకుల్లో పెరిగిపోయిన నిరర్థక ఆస్తులే అతిపెద్ద సవాలుగా నిలుస్తున్నాయని ఐఎంఎఫ్‌ తెలిపింది. దీనికి తోడు పెట్టుబడులు మందగించడంతో కార్మికుల ఉత్పాదకత క్రమంగా తగ్గుతూ వస్తోందని పేర్కొంది. ఇది దేశంలో వృద్ధిని, ఉపాధి అవకాశాలను పరిమితం చేస్తోంది తెలిపింది. సవాళ్లు ఉన్నప్పటికీ భారత్‌ మెరుగైన దేశీయ ఆర్థిక వ్యవస్థను కలిగి ఉండడం వల్ల మెరుగైన వృద్ధిని నమోదు చేస్తూ వస్తుండడం ప్రపంచ ఆర్థిక వ్యవస్థకు ఒక శుభపరిణామమని ఐఎంఎఫ్‌ అభిప్రాయపడింది.
మీ స్నేహితులకు రికమెండ్ చెయ్యండి